元稹
台中鞫狱忆开元观旧事呈损之兼赠周兄四十韵
忆在开元观，食柏练玉颜。疏慵日高卧，自谓轻人寰。李生隔墙住，隔墙如隔山。怪我久不识，先来问骄顽。十过乃一往，遂成相往还。以我文章卷，文章甚斑斓。因言辛庾辈，亦愿访羸孱。既回数子顾，展转相连攀。驱令选科目，若在阓与阛。学随尘土坠，漫数公卿关。唯恐坏情性，安能惧谤讪。还招辛庾李，静处杯巡环。进取果由命，不由趋险艰。穿杨二三子，弓矢次第弯。推我亦上道，再联朝士班。二月除御史，三月使巴蛮。蛮民詀諵诉，齧指明痛瘝。怜蛮不解语，为发昏帅奸。归来五六月，旱色天地殷。分司别兄弟，各各泪潸潸。哀哉剧部职，唯数赃罪锾。死款依稀取，斗辞方便删。道心常自愧，柔发难久黫。折支望车乘，支痛谁置患。奇哉乳臭儿，绯紫绷被间。渐大官渐贵，渐富心渐悭。闹装辔头𧤾，静拭腰带斑。鹞子绣线𩏪，狗儿金油镮。香汤洗骢马，翠篾笼白鹇。月请公主封，冰受天子颁。开筵试歌舞，别宅宠妖娴。坐卧摩绵褥，捧拥綟丝鬟。旦夕不相离，比翼若飞𪈿。而我亦何苦，三十身已鳏。愁吟心骨颤，寒卧支体𤸷。居处虽幽静，尤悔少愉㦨。不如周道士，鹤岭临钟湾。绕院松瑟瑟，通畦水潺潺。阳坡自寻蕨，村沼看沤菅。穷通两未遂，营营真老闲。